b"\n_START_ARTICLE_\nValsa\xc3\xadn\n_START_SECTION_\nEconomia\n_START_PARAGRAPH_\nLes muntanyes de Valsa\xc3\xadn \xe2\x80\x94vessant septentrional de Guadarrama\xe2\x80\x94 han estat des de l'antiguitat la principal font d'economia de la localitat, per l'explotaci\xc3\xb3 dels seus recursos naturals i per l'aprofitament energ\xc3\xa8tic que se'n pot treure. La pres\xc3\xa8ncia de grans extensions de pinars, amb pins silvestres, ha propiciat que els oficis i cultura del poble vagin estretament lligats: per part de la ind\xc3\xbastria de la fusta es duu a terme una explotaci\xc3\xb3 sostenible, amb procediments tradicionals combinats.\n_START_SECTION_\nHist\xc3\xb2ria\n_START_PARAGRAPH_\nA l'Edat mitjana els reis de Castella el feien servir el lloc per a la ca\xc3\xa7a, com a reserva. Enric III va fer construir l'anomenada 'Casa del Bosque', a manera de palau, a finals del segle XIV per allotjar a la fam\xc3\xadlia reial durant les estades; el seu n\xc3\xa9t Enric IV la va fer ampliar i reformar en pavell\xc3\xb3 de ca\xc3\xa7a, on fins i tot va allotjar animals ex\xc3\xb2tics com un elefant i lleons. Els diferents monarques el van anar ampliant i reformant al llarg dels segles XVI i XVII. Amb Felip II es va transformar en un palau d'estil flamenc que fou usat com allotjament i tamb\xc3\xa9 com a lloc \xc2\xabde retiro\xc2\xbb, on celebrar festes, lluny de la cort, fins a patir un incendi el 1686 que el va destruir totalment, durant el regnat de Carles II de Castella. No va ser restaurat i part dels seus materials van ser emprats per edificar un nou palau durant el regnat de Felip V d'Espanya, el de 'San Ildefonso', esplendor\xc3\xb3s, del que cal destacar la 'Sala de los Espejos'. A l'edifici s'hi van celebrar importants festes i cerim\xc3\xb2nies, com les donades amb motiu del casament de Felip II i Anna d'\xc3\x80ustria o el naixement de la filla del mateix monarca i Isabel de Valois, la infanta Isabel Clara Eug\xc3\xa8nia. D'aquest segon palau, en runes, sols resta en peu una torre i uns arcs de Juan G\xc3\xb3mez de Mora."